Bakonyszentiván

Bakonyszentiván () község Veszprém vármegyében, a Pápai járásban.

Fekvése
Veszprém vármegye északi részén fekszik, a Bakonyalja lankái között. A település területén áthalad a Pápa és Kisbér közötti országút, amely ezen a szakaszon 832-es főútként számozódik, de a községnek csak a külterületén halad el. A faluközpontba a 83 119-es számú mellékút vezet, ami a 832-esből ágazik ki, a Béke utca, majd a Zrínyi utca nevet viseli, és a település elhagyva még továbbhalad Bakonyságig.

A település lakott külterületei Hangyálostanya és Szakácsmalom.

Története 
A település kialakulása – a falu honlapján közzétett információk szerint – a 13. század közepére tehető; nevét a község eszerint Keresztelő Szent Jánosról kapta. Magyarország török hódoltsága idején, a 16. században ez a környék is elnéptelenedett; később a terület az Esterházy család birtokába került, amely német nemzetiségű családokat telepített ide. Az új sváb telepesek évszázadokon át elsősorban mezőgazdaságból és fakitermelésből éltek. A 20. század társadalmi folyamatai nem kedveztek a településnek, ennek tudható be, hogy 1980-ban 200 fővel alacsonyabb volt Bakonyszentiván lélekszáma, mint két évszázaddal korábban, 1785-ben.

A település jelene 
Bakonyszentivánt jelenleg hozzávetőlegesen 250 állandó lakos lakja, akiknek több mint negyede nyugdíjas, így sokan szorulnak gondozásra is a lakók közül, és számuk emelkedik. Az aktív korú családok zöme három- vagy többgyermekes, de a település koreloszlása elöregedő tendenciát mutat, sok fiatal – munkahely hiányában – elköltözött a faluból. A közüzemi szolgáltatások közül a vezetékes víz- és gázellátás és szervezett szemétszállítás is biztosított, ki van építve emellett a telefon- és kábeltévé-hálózat is. 1997. augusztus 15. óta falugondnoki szolgálat működik, a postai ellátást pedig 2004. május 1. óta mozgópostai szolgáltatás biztosítja. A községben a "nagy" önkormányzat mellett német nemzetiségi önkormányzat is működik, háromfős képviselő-testülettel.

Közélete

Polgármesterei
 1990–1994: Hlatkyné Lőrincz Edit (független)
 1994–1998: Hlatkyné Lőrincz Edit (független)
 1998–2002: Baranyai Miklós (független)
 2002–2006: Baranyai Miklós (független)
 2006–2010: Ledó Edit (független)
 2010–2014: Boldizsárné Ledó Edit (független)
 2014–2016: Ledó Edit (független)
 2016–2018: Karvas János (független)
 2019–2019: Frum István (független)
 2019-től: Frum István (független)

A településen 2016. október 2-án időközi polgármester-választást (és képviselő-testületi választást) kellett tartani, mert a képviselő-testület június 27-én feloszlatta magát, miután a képviselők nem értettek egyet a polgármester fejlesztési elképzeléseivel. A választáson az addigi polgármester asszony is elindult, de a győztestől jelentősen lemaradva (alig negyedannyi szavazatot szerezve) csak a második helyet érte el három induló közül.

Még ugyanebben az önkormányzati ciklusban, 2019. február 17-én újra időközi polgármester-választást kellett tartani Bakonyszentivánon, a bő két évvel korábban megválasztott polgármester halála miatt; posztjáért egyetlen jelölt indult.

Népesség 
A település népességének változása:

	 
A 2011-es népszámlálás idején a lakosok 95,2%-a magyarnak, 18,7% németnek, 10% cigánynak, 0,5% szerbnek mondta magát (4,3% nem nyilatkozott; a kettős identitások miatt az végösszeg nagyobb lehet 100%-nál). A vallási megoszlás a következő volt: római katolikus 79,4%, református 1,4%, evangélikus 1,4%, felekezeten kívüli 3,8% (12,9% nem nyilatkozott).

Látnivalók 
Római katolikus temploma 1794-ben épült késő barokk stílusban, oltárképe (1801) Schmidt József munkája; a templom ékessége még a kápolnájában látható altöttingi Szűzanya-szobor. Fontos építészeti emlék még az 1873-ban készült Kálvária, melynek építtetője – a kereszten levő monogram szerint – Tülmann Jánosné Radics Magdolna lehetett; érdekessége, hogy nem 14, csak (kápolnával együtt) 7 stációja van. A helyi német nemzetiség építészeti emléke még a főúti leágazásnál látható érdekes kőkép.

Jegyzetek

További információk
 Bakonyszentiván Önkormányzatának honlapja

Tűzesetek és balesetek Bakonyszentivánon 

Veszprém megye települései
Veszprém vármegye települései